Háttér

400 új munkahelyet hoz létre 2011 végéig a Kézmű Nonprofit Kft. Hajdúnánáson és ezzel *Hajdú-Bihar megye egyik legnagyobb munkahelyteremtő beruházása valósul meg ebben az évben.* A Nemzeti Erőforrás Minisztérium fogyatékossággal élő és megváltozott munkaképességűeket foglalkoztató vállalatának hajdúnánási varrodájában elsősorban ruházati termékeket készítenek nagy külföldi cégek számára, de végeznek munkát az IKEÁ-nak is.

Az új hajdúnánási varrodában jelenleg több mint 200 főt foglalkoztatnak, év végére 400 fő lesz a létszám. 2013 közepére a Kézmű összesen 700 főt foglalkoztat majd Hajdúnánáson, s ezzel a térség egyik legjelentősebb munkaadójává lép elő. Hajdúnánás képviselőtestülete jelentős erőfeszítéseket tett a város munkahelyeinek megőrzése érdekében, ezért megvásárolták 2010 végén a jelenlegi fejlesztés alapjául szolgáló, bezárással fenyegetett varroda épületét.A nemzetközi piacokon is sikeres Kézmű Nonprofit Kft. az új hajdúnánási üzemei létesítéséhez az Új Széchenyi Terv keretében közel 25 millió forint TÁMOP támogatásban részesül 2011-ben.

Az üzem sikeresen kapcsolja össze a képzést és a termelést, mert itt helyben a képzést követően munkát is biztosítani kíván a Kézmű. Az üzem területén belül található a helyi középiskola tanműhelye is, továbbá a Kézmű tervei között szerepel a saját tanműhely kialakítása, ahol a dolgozók képzését, és továbbképzését tervezik.

A Kézmű Nonprofit Kft. Magyarország legnagyobb állami tulajdonú könnyűipari vállalata, 50 éves múltra tekint vissza. Jelenleg 96 telephelyen közel 4800 főt foglalkoztatnak, ebből több mint 3000 fő megváltozott munkaképességű. A teljes Kézműnél a megváltozott munkaképességűek aránya 63%. A Kézmű teljes létszáma 4.800 fő, ebből 1.700 fő értelmi fogyatékos. Kb. 1.500 főt intézményen keresztül foglalkoztatnak, további 1.500 főt foglalkoztatnak 4-6 órás munkában (általában leszázalékoltakat).

A több mint 1 milliárd forint jegyzett tőkéjű vállalkozás 2010-ben 6 milliárd forintot meghaladó árbevétel mellett 73 millió forint adózás előtti eredménnyel zárt. A cég az éves működési költségek 65-70 százalékát a termelésből adódó bevételek, a fennmaradó részt pedig az állami támogatások adják.

A Kézmű Nonprofit Kft. Európa egyik legnagyobb bérmunkát végző konfekciógyártója, s az előállított termékek kiváló minőségére jellemző, hogy vevőik közé tartoznak a legnagyobb nemzetközi divatmárkák, valamint az IKEA is.

Hajdúnánás, 2011. november 8.